Liliana Bădărău 


SFIALA INFINITULUI 


Pe-o noapte fără capăt 


Infinitul... mereu nesfârşitul 


Dorul de nemărginire şi sfiala tâmplelor... Aşa se 
pot vedea, prin lectură, poemele din noua carte a 
Lilianei Bădărău. Un exerciţiu articulând existenţa, 
o armonie care respiră, o tabula care se scrie 
acribios, cu inspiraţie, talent şi învoială între toate 
acestea şi cuvântul cugetător. Un loc al îndoielei, în 
care începe zborul omului-pasăre, un bulgăre de 
zăpadă care, chiar dacă se opreşte, rămâne neoprit. 
Poezia fără sfârşit, cum i-au spus simboliştii, e şi azi 


în mişcare. 


Liliana Bădărăru adună câte ceva din toate acestea, 
viaţa ei fiind un loc al memoriei care se vrea 
rescrisă. Un spaţiu poetic grav, prin care „suflări de 
viaţă au trecut”, un loc al regenerării, ce poate 
însemna ce altceva decât un loc al poesisului, decât 
ceva ce poate duce mai departe spaţiul-timpul ce ni 
s-a fost dat. Infinitul trăieşte sfiala prin luna 
călătorind pustiul pe care îl vede peste astrali trăită 


de noi, acum. 


E o formă de moarte a lumii, în versurile ei, pe care 


tot ea le repune într-o lume trăindă. Poate, o 


decompoziţie care să răsărească într-o altă lume, 


mai uşor de înțeles, de respirat... 


Dar toate aceste aspirații îşi asumă vegherile 


noptatecelor vremi ale nevoii de înţelegere. 


E multă lumină şi sunt multe oglinzi, pentru că 
sufletul joacă pentru definire, acea definire care se 
poate face doar prin oglindire. De aceea, poeta 
priveşte în adâncimea celorlalţi, fără să se 
confunde, ci doar să se re-vadă prin diferenţă. 


Aşa cum ne invită la Sfiala infinitului, prin acest 
volum de poezie, Liliana Bădărău ne aşază şi la 
cumpăna prin care ne aplecă dinspre lumea trăită la 
întâmplare către cea idealizată prin vers. Căci 
artistul rupe existentul, îl aruncă istoriei şi aduce 
un zâmbet care se va sui pe o statuie şi, cândva, în 
istorie, va da seamă de un fel de a fi, al nostru, al 
tuturor. 


Trăim o sfială a infinitului? N-aş şti să spun 
deodată. Dar versurile de faţă mă fac să o trăiesc, 
prin aceea că orice gest lumesc îşi doreşte un infinit. 
Cartea Lilianei Bădărău, în care imaginile poetice 
simple sunt eşafodul acestui infinit mă determină 


să regândesc nemurirea. 


Cu siguranţă, cititorul va trăi un joc al misterelor, al 
tuturor pietricelelor care, în timp, zidesc... 


Horia Zilieru 

Logodnicie 


trubadur logodit în tragedie 
mireasă ruginită de virtuţi 

ea goală împlinire uitată în durere 
sub norul îngheţat talger furtunii 
e cântul nupţial dansând dansând 


în teatrul scris pe azi se vinde plânsul 

e cel mai azi spectacol ruginiu 

mărunte flori crescute prin ruine 

şi-n ziduri decupează şi pânza de alcov 


încremenită-n raza care-i fusese spadă 
orbitu-i-a toiagul cel putred de pierdut 
ce-a mărunţit în pive măşti şi nume 
uscate de-au murit în aşteptare 
urzeala se-ntrerupe-n goluri şi re-suie 
linţoliul vânăt mai stăruie să țeasă 
decoruri ruginite picturi cu chip de lut 


stau în oglinzi şiraguri păcatul şi virtutea 
dorinţa ascunde-gând de legi în rătăciri 


căzute-n amintire 


de-ar merge şi căința 


pe unde-a mers trufia 
doar arc cu moartea-n coardă 
să taie firul ştiu 


doar moartea mai dezleagă 
un nod trăgând voinţa 


de ti-ar întinde mâna virtutea 
viaţa s-ar împărţi 

a-i da-o pe jumate 

nu poţi urca la cer cu aripi ruginite 
oricât de-ncet ţii pasul 

cât ai lungi amarul 

nu rupi din veşnicie 


un vechi acelaşi cânt 
în teatrul antic 

îşi vinde-acelaşi plâns 
pe ortul comediei 


Rând 


Sub noaptea asta nu am scris 

am tescuit gânduri preacoapte 

am tencuit în piept gânduri culoare 
visat-am struguri negri 

brumaţi a viaţă 


pe unghie mustesc 
tristeţile din boabe 
licoarea împrumutat-o-am 
peniţei însetate 


imn amintirilor 


dorm în artere 
dorm... 


literele albe-n pocalul inimii 
curge asfinţirea lirică 

pe marmure gheţoase 
revărsare albă întoarcerii 

pe sânul colii negre de hârtie 


Povară fără gând 


Greu golul infinit 

iubire tristă... himeric 
suflarea ce-o ţinea era srăină 
prunc obosit de lene 


în drum uşor de timpuriu 

i-au nins corolele-n izvor de doruri 
ne-mplinit 

noian elucubraţii... 


peste întrebări cărările înfrânte 
batjocorit prezentul 

pe-un curs de ape tulburi 

izvorul îndoielii văzut de-aproape 
calvarul visului rămâne 

ca vis umblând prin rătăcire 


momentul decăderii 

oftat stingher e gândul 
sub pleoapa purpurie 
spre-un mâine sumbru 
golit şi searbăd 

lungesc un petec de visare 


o să-l închidă zorii 

în cupa-mi fierbe vinu-amar 
din struguri tineri 

strop luminat răsfiră 

uitări pierdute-n bolți 


uscate gânduri 
roase îndoieli 


povară grea e meditarea-mi 
sfârşind neantul nenumit 

Joc 


Nelegiuită mâna care schimbă 
ursita amăgirile de gând 
trista grădină a raiului rece 
sedusă pe umbra jucatei ispite 


vina din păcat zărită-i în riduri 
suflet clocot răzvrăteşte firea 
risipeşte-n aşchii gheaţa-nfrânării 
tulbură legi îngropate-n urât 
lumina-i fiartă în leşia amară 
urmelor amintiri ne-nţelese 


chemăm potopul s-adoarmă veşnicia 
picuri de botez nasc dorinți 

în foametea îmbrăţişărilor trosnete 
în crucea vânturilor cosmice 

aripi de eros se înalţă 

în jocul întâmplării 


clipa de raze pătiminde 
în ceară îmbracă suferinţi întunecânde 


11 


Punct-contrapunct 


Punct de constelații necitite 
imagini în oglinzi convexe 
suflul eonilor spulberă aurul 
reîmpăcând liniştirea 


noima dă lume materiei confuze 
se-ntoarce fericirea la prima înfăţişare 
chemată în cuvânt 

înţelepciunea străbătută de dorinţă 
îndepărtând voinţa 

scut împotriva singurătăţii 


palidă iubirea abisului străbate 
crustă din oasele albite ale limitei 
din fragmente de orbite 

se desprinde saltul 

ideea aruncată la câţiva paşi 

fie că e... ori e rotire-n infinit 


existenţă neînțeleasă 
în cercul oglindirii sinelui 


punct... contrapunct 

Identitate 


Ideea... furtună 

nori îngrămădiţi în soare 
ghirlandă nedumeririi filosofale 
armă albă uitată în crieri 

urcă nota formelor 

pe subtilul minţii lucide 


dorinţă ocultă de-nţelept 
sugrumă răscoala sângelui 
iubire trăită privire înmuiată-n 
lumini subţiate 
amprenta-retină adoarmă-n 
cercul întâmplărilor 


sublim rubin cornul lunii 
răsunet chemării 
ne-nspăimântătoare 
oglinzi ale doririi 

Intre visări 


Întreagă noapte-am strâns gânduri rebele 
rugina-n crieri ascute arme albe 

dansarea minţii dansează-n gheţuri moi 
răscoala sângelui subţie prin lumini 
beţie! 

urcă înroabă focul pe spinări de ghețari 


culcuşul paharului ispită-dumirire 
uitat de-ajuns pentru braţu-mi 
strugurii încolțesc chihlimbarul 

pe buze arse se-mpletesc arome 


rob sferelor cereşti 

pipăind gânduri negre 
beţivul se roagă la uşa cristiei 
zidind himera marelui vis 


păleşte steaua-şlefuitor... 
celelate stele-căzătoare 

Penel 


misteriosul scriptor de secundă 
un sânge inelar străbate puls neobosit 


zborul ceasului de urmă 
heraldică aripă 

la capăt de slovă încolţit tăiş 
din patimi moartea-şi face 
zâmbet 


nu-i ascuţiş pentru poeţi 

nici pentru cantorii lăsaţi pe vreme 

ei cumpără gravidelor pruncii îndrăgostiţi 
ce n-au cetit în cartea fericită 

aproape li-s simţirile impure 

ce nu jelesc 

înblestematul veşnic chin 


pe buze-albite se nasc sorții 
cum zvonul visului nedesluşit 
crâmpei de cântec 

şuieră cadenţa 

flaute afumate 

destăinuirea 
nu e firea morţii 


hotarul razelor iubirii nespuse 
dărâmă cripta veşniciei 
în pumnul deznădejdii 


scrie... 

Tristeţe monocromă 


Bolta-adună palida arătare a florii de colţ 
de pe-orizont culoarea n-a furat vreo pată 
liniştea coboară-n perdeaua brazilor 
răsuciţi de suferinţa trecerii negurată 


zări se sting în văl violaceu 
sub greutatea inimii de nori 
cu graţia smerită 

a rătăcirii călugărului 

suplă gingăşie 

marmură întristată 


liliputane stele-ghirlande 
cercei atârnând la capăt de stea 
nenăscută şi uitată luna 

caută semn zeului Cosm 


Da, zeii în singurătate 
fecundează miresme 
în orbitele nopţii 
departe 

chiar spre departe... 
Uşor — uşor 

Piatră 


Strigătul cocoşilor răscolind visele 
zorii picur în clipa luminii 
crângul bătrân tânguind 

tăcere 


pe drumul văzduhului 
sălcii răsfirate 
o şoapta tremură-n inima cuiva 


răsăritul soarelui a-ncremenit 
zborul ciocârliilor 


cântul cântului e-n cer 
ecoul bate-n uşile vieţii 
râul scutură tăcerea volburată 


suspin chemare 
iluzia mâncată de visuri 
zeii străvezind geometrii 


tăcerea zorilor 


şi-a pietrei 

Trezire 


Noapte 
pleoape aşteptânde 
ascunziş iubirii albastre 


nici zâmbetul nu poate domoli 
asprul aerul 
miasma mucegaiului aruncă-n colţuri 


freamătul buzelor arse 
ascunzire de sete 

freamătul falangelor 

trăda zădărncia cunoaşterii 
licăr de pleoape întredeschise 
adună amestecarea culorilor 


cufundări la sfârşitul sinelui 

orbire amăgire desfrunzire 
singurătăţi urmază părăsite 

tâmplele s-au răcit în gândul liniştirii 


îndepărtarea nădejdii depărtate 

suspină vraja-ntâlnirii altui chip 
fierbinte mult dorit sărut 
fierbinte-n aşteptarea zâmbirii 
în plecare 


bolţile-nscriu 
pe bolți de amintiri 


scriu fără de hotar 


suspine... 

Călătorind Raiul 


mai curând... 
o arătare a artei 
mai mult decât fiirea 


infernul a mocnit în simfonii 


pendula ţine regula-timp 
peste pulberile liniştii 


golul ochiului negru 
straja fântânii 

sete care-şi sărută chipul 
adâncul apei albastre 
încremeni ocean 
pustiuri în visări 


floarea teiului se ridică 
risipeşte forma din ideal 
în crucea norilor trăznesc bucurii 


de-ar şti prin ce lume umblă 
universu-ar plăti tribut 
raiului naturii... 
zeilor-copiilor 

Pruncul 


strânge-n degete rozale 
sânul ce-i e dat 

dezgolit şi plin 

în sclipirea ochilor femeii 
focul tânărului trup 


tremurare 

stele aprinse 

în rama sprâncenelor 

în vatra frunţii gânditoare 


simţirile-au turnat 

prin lumini şi umbre 
ocheane bazoreliefuri 
arcul grumazului tânăr 


braţ arămiu leagănă 
prunc alăptat în 


cântare a strigătului iubire 


strângerea la sân 
susur în leagăn 

Foaia albă de poveste 


Greu de cântat iubirea 
povestea-i fruct oprit 

la poarta castelor regeşti 
doar crinii nu-s sub lege 
şi-a lor e poezia 


de întâmplat... nimic 

venire numirea pruncului 
cuvânt amuţit 

la poarta foii albe de poveste 


intrat sub jug argat la doi stăpâni 
şi muzele sleiesc la țărm de răsărit 
pe soclul ideilor măreţe 

înecate-n mări nebune 

metaforă desfăcută-n tăcerile silite 
peste sare 


împărăţind noaptea 
luna a-ngheţat cântecul 
pe ochiul lebedei 

gust sălciu 


verb răstignit 
scăldare în azilul de stele 

Visul 


se-avântă timpul spre azur 
vibrând dimineţi placide 
şi pure 

pleoape aprinse de febră 
răcesc pe orbirea luminii 


cel de netrecut e martorul graţiei 
soarele-nlocuieşte ecran imaginar 


baletele ruseşti pe smaralde 
cresc jocul de lumini 

țipătul păsării împrăştie norii 
speranţa cruţă inima privirii 
în zugrăveală cenuşie 


pe-un perete transparent sticlos 
culc somnul obosit 
încântătoare imagini neatinse 
în spatele zidurilor 

uitate cărămizi 

Timpul 


Încadrat în oglinzi spaţiul multiplică 
infinitul 
eternul misterului năştea din şoapte 


se unesc transparente emisfere 
strivite-n căuşul palmei literele braille 


ora iluziei adăpă un vis 
îmbrăţişările tale 


îmi destramă nocturna privirii 


în elegii fără sfârşit 
se pierd arcuiri sonore de orgă 


trăirile tăcutelor nopţi 
îneacă vedenia înobilatei aşteptări 


sclipirea inimii decupează 
zidul depărtării 


în canatul ferestrei unui azi 
bine-cuvântul zeilor ni-i dat 

Timp caravană 


solemnă strajă-ntre tărâmuri 

făptură suverană... 

timpul 

ucigător din clipa alfa-a vieţii 
şi mestecând cu dinţi de-oţel 

fiirea oaselor 


vaierul mării biciuie-n stânci 
destinuri sparg, vieţile-n coaste 
luna-şi înfinge palma de raze 
în pieptul pământului 


Adam copil de soare împărat 
peste tărâmul rodosului 
strigă naşterile-nsămânţări 
urlet reîncarnării 


caravane aleargă spre oaze depărtări 
pieile cămilei au putrezit 

în marea de sub pustiu 

zădărnicia nisipurilor mişcătoare 
pune urechea pe inima deşertului 
clatină pulsul cobrelor 

pe coroana sângelui rece 

cuvintele arşiţei adorm somnul veciei 
în horă copite lovesc noaptea 
luminând prăpădirea-galop a vieţii 
lipsite de timp 

Vampirul 


timpul vampir 
mestecând carnea amintirii 
sângele memoriei 


genune lipită veşnicirii 
nedesluşită vrajă dată-n simţuri 
urcare coborâre-n luciul lunii 


felinarul bolţii strânge tăcerea 
ghem de scrum 

pe amintirea veacului 

călit în apa neagră 


mirosul de pucioasă 
se-ntinde până-n iad 


fâşiile luminii 

fruntea veşniciei 
despart în straturi albe 
goluri negre 

respiră-n arc de vis 
emanaţia electrică 


28 


descreieraţii fricii 
mai cumpără imagini 
oţelind priviri 

în ochii morti şi trişti 


prin scrierea cu zaruri 


pregătit ospăţul lui Baltazar 
în poarta abatorului de suflete 

Ochiul de jar 


înviorează inima beznei... 
amintiri răsfirate 

în faţa genelor rare 

pânză a ştergarului de-altar 
vise deşarte tresar 

din cele mai uitate abise 


din degete-ochi cititor pe nisipuri 

în bătaia luminii nu se-ascunde minciuna 
în absenţa luminii nu s-arată perfecțiunea 
pretutindeni iluziile frumuseţii 

iubitor al florilor fără de Floare 

călător fără stadii în pământ 

drum şerpuit... beţiv... melancolic... 


în crăpături de ziduri albite 
zace diavolescul ochi sticlos 


iluziile zidesc umbre 
rupând memoriei 

ceva din amintiri 

punct în vraja athanorului 


scâncet glasul privighetorii 
în punctele cardinale ale nisipului... 

sub gene se destramă 
tuşe negre-albăstrii 
privelişti învinse 

în genele-gratii 


mai mult ca un cretan 


ochiul de jar 
minte 

Naştere 


Timpul roade-n dinţi sufletul oaselor 
urletul mării biciuie-n stânci 

luna-şi înfinge palma de raze-n 
pieptul nisipurilor 


Adam 

odraslă a soarelui şi-a lunei 

soarta făurită de sămânţa cuvântului 
strâns în stele fixe în cele nouă ceruri 
râvneşte insula fericirii pe pânza apei 


Adam... 


ferice şi-nlumit 

se împrăştie în pântecul Evei 
în amfore scutite de moarte 
nasc mii şi mii păcate-ispite 


strănepoatele statuilor-stânci 


îşi gem facerile 
prin strigătul reîncarnării 

Şi... 


şi moarte naştere reîncarnare 

în jurul lămpilor de cer 

şi sufletele arse-n alte vieți 

fluturi în steaua cometei carnivore 
răceli imperiale revarsă-n fluxul roşu 
grația de hermină mirată 

a lunii 


şuieră-n două splendori odată 
sunete 

se sorb din dune aspre 

verbe gândesc pe traiectorii 
atârnă-n răsărituri celelalte stele 
aberațiile luminii în forme latente 


Galaxii 


mor renasc 
se reîncarnă 

Şi totuşi... 


Mai trist ca zidul năpădit ruină 

mai rece ca amurgul vineţit 

mai dăltuite-n veacuri gânduri 

mai otrăvite-n visu-sterp 

al judecății strâmbe 

un clocot 

dăltuind pustiul pietrei gânditoare 

pe umărul ferestrei întemnițând minţi-oarbe 


stânci austere se leagă-n lanţ de gânduri 


totuşi 
prin flăcări pierdere a neiertării 


de mine însumi 

Strofe 


tristeţi nocturne arătate oglinzii 
vedere a tristeţii şi eu 
acolo 


paingul şi-a uitat urzirea 

uimirea umbrei ascunde a doua lumină 
pictorul îşi pierde în albastru 

gândul indefinirii 

zideşte pene-n creasta portretului 


privighetorii oarbe 


aripi doar în culorile umbrei primitive 
neauzite sunete cad plânsului strălucirii 
adâncire în uitare 

petală peste petală 

eterne cânturi îngheaţă-n brațele vidului 
tremuratul petalelor îmbracă viermele 
din trandafir 

Tabula 


Boreas spulberă oase albite în zbor de 
vulturi 

scapătă lumina infinitului 

aprins de jarul cioburilor de aripi 

ca pasărea rănită 

suind din pisc în pisc 


alai de clipe penumbre 
aştern spre cădere săgeata lumină 


cortina nopţii adună-n colţuri 
culcuşul nupţial al lunii 


răcoarea doarme-n inima tăcerii 
ademenită ploaia stelelor descrie 


poale de zări aşteaptă-n calea serii 
portretul stihului... 


distihuri... 

Căutător 


Leii se-aruncă-n şuvoiul sângelui de om 
câinii ling pâinea sub talpa călăului 
cobre adorm în sudoarea stâncii 
idei-insecte răscolesc pe aer 

zborul acvilei a adâncit haosul 


poetul goneşte filozofice nopţi 
la mormânt 


pe şapte mii de veacuri au pierit 
trufiile cătând spre ochii minţii 
au scrijelit adâncul sorilor 

au rătăcit pe braţe curcubee 


împutrezind cu vorbe căutări 
vicleană rătăcirea zace-n fiare-vechi 
geniul martir înfruntă aplecarea 
cată-n şi azi în ruine 

palatul-adevăr 

Maternitate 


Funii de vânt bat secerea pe lună 
arc de lumini adună-n snopuri 
în stelele de-argint 

nasc ochii perlei negre 

şi prin corole se adună punctul 
ce soarbe-amar exilul de noroc 
din constelații fără alfabet 


suflet îndepărtându-se pasăre-iluzie 
harpie zburândă cu-aripi de liliac 
coşmaruri repetate ascuțindă gheară 
legată pe urlete de lupi 


jarul geniului pune pecete-adâncă 
în fruntea poetului trudit 

a coborât din creasta lui de cer 
atomul slovei... 

lege-a unui vers 

clipa regală auzită-n noapte 

rostire de-nțelept 
sub barda lunii clare 
e dalta ce despică 
din marmură ideea 


pe sub privirea pânzei fumurii 
tăişul secerei din lună veghează 


strălucirea... moartea 

Armonii respirate 


Spală păcatele-n aghiazmatar 
dă spovadă vântului turbat 
şi locului de umbră netezit 


lumina 


în beznă-ngroapă curcubee 
stelare melodii sugrumă-n ecou 
apusu-ngroapă armonia 


taina vorbiri - impinge coasta 
taina şoptirii sfarmă-n piatră 

nu mai suntem în palimpsest 
ne scurgem uitaţi în vreme 


plânsul îngropării 
groaza 


vijelia spăimântării 

nuntă de vrăjitoare 
alai de-ngropăciune 
spre-un pântec de negru iad 


gorgone pleac-aşa pripit 
lăsatul să-şi petreacă morţii 


în cascada clopotelor 


de-atâta vuiet şi jelanii 
daimonul geme a diavol 


trist convoiul 
corbilor închinare 

Arta morţii 


artă a morţii 

Majusculă 

zâmbeşti vremelniciei 

urgia spaimei ploile fierbinţi 

şi undeva vuieşte cornul veşniciei 


lătratul răguşit turbează dinte-orb 
colţi roşi de carii pun rugină tâmplei 
suspinul liniştii înţeapă vârful lăncii 
cioburi de-apus îngheaţă-n jar 

ochii sticloşi ai lunii 

alătură săgețile şi crucea 

virtute cardinală 

trufie şi căinţă 


steaua polară leagănă statui 
din înălţimi pe fulgere se-ntinde 


o noapte băutoare de sânge 


moartea... mortea, da moartea 
adânc al desăvârşirii 

Cernitei 


Furata-i ochiul şoimului 
pânda crocodilului 
iuţeala pisicii 


hienă... 


uşa nu mi-i deschisă 

dar sunt mereu aici 

nici te-oi primi cu braţe moi 
blestemul stelelor avui 
nenorocito 

te-ngheț în suflare 

te-ntrec în urlet 

te sfarm în pumnul voinţii 


ŞI acum... 
zicerea: 


întuneric mai aşteaptă 
să m-ajungi 

încă multe am de-arat 
cu ochiul lumină 


43 


am atâtea de-nălțat 
până să-mi îngheţe inima 


atâtea... 

atâtea de iubit 

multe slove de frânt 
multe verbe de re-născut 


nu-mi plânge cântul 
altele şi alte mai pot naşte 
furt de odihnă lut cuminte 


până la tine 
văd calea anului iluminat 


tu încă altele ai de murit 
mai vreau un veac 
însingurat în fericire 
ş-abia apoi să poţi cădea 


întreg... 
întregul tău nestingherit 

Luna călătorind pustiul 


suie-n pustietate luna 
închisă-n floarea cactusului 
raze despicate-n ţepii umbrelor 


vipera încolăceşte-n trandafiri 
scorpionul otravă-n nectar 
cameleonul... nenumărate feţe 


frigul adună clipele-n cercuri 
înfipte adânc secundarele-vâsle 
pe malul oceanului de nisip 
naufragiază fâşii rupte de tunet 
străpunse târziu de aripi de corbi 
în timpul călit pe raze de foc 


zorii-şi plâng roua pe-aşteptări 


luna ascunde obraz roşiatic 
în floarea mirării-nspinate 

Apune dimineaţa 


Lumini tăiate decupând uitarea 
sclipind mângâietor pe forma buzelor 
sub tâmple pierzând visu-n ceas nedumerit 


zvâcnind inima în palma tăcută 


pierdut în limbile necitite 

nici vuietul gândurilor neoprite 
nici beţii de vise trădate 

nici ochi mărind uimirea 

nu pot dezmăţțul treziei ajunge 


coroana smulsă aştrilor 
zărilor senine 

rescrie-n zid vedenii 
de-o veşnică vedere 

Lună pierdută 


Chemarea lutului 

ochi îngheţat himere 
marea-şi soarbe cântul 
prin haina stâncii moarte 
sub valuri dormitează 
galerii de note 

ard stelele pe ruguri 
şi-n simfonii nebune 
în patul florilor de jar 
sublima lună adoarme 
pacea grea se lasă 

din bolta-nfierbântată 
albastru-nalt răscoleşte 
-n iluzii cenuşite 


spulberă idealul pierdut 
potcoava aripii de vultur 


apune dimineața 
în chinurile mării 

Bateri de lună 


Gerul astrului mort 

lunecare ascunsă 

lumini căutate 

întindere lăcuită de-ngheţ 
sărutarea şi-a ascuţit urechea 
inima străbătând liniştită 
strigări 

melopee tragică 

atârnată în cornul lunii 


chemări prelungi 
tânguirea zărilor 


nevedere a nevăzutului 
țipătul imensei deznădejdi 
vin răspunsuri lugubre 
felurite glasuri şi tonuri 


bemoli diezi 

aruncaţi prin vânturi 

spre flaut catifelare gravă 
tulbură înfiorătorul gorgonelor 


aşteptata sălbăticie 
de tăceri gânditoare 

Cumpănirea valorilor 


În cumpăna cerului în noaptea atomilor 
amestec Tata — Pământ şi Muma - Humă 
pe axa stelei cea mare în univers 

azi 

rubinul soarelui a-negrit 

în cusătura realului 

diavolul-meschin surpă 

împovăraţii înțelepciunii 


norocul face plecăciuni 
în curtea zodiacului 
acolo visează cinic înţelepţi 


lună - ţi-i scris să te cutremuri 

de vecuirile tăcerii 

tu leu - ascute-ţi gheara-n urlet noptatic 
car-mare rugină neclintită cerului 
zodiei îndărătului 

tu scorpie alăptează sânul luminii 

taur loveşte-n calea lactee 

în horă de copite 

pe aşteptări de vânzare veşniciei 
visează cinic înţelepţii 


înţelesul... perechea 

Ereditare 


Suflări de viaţă au trecut 

peste stră-mii de mii de solstiţii 

tot mai rodesc păcate strămoşeşti 
năvoade-amăgitoare care-au împletit 
amurguri plecate-ndărăt să lege 

cu slove ruginite zămislirea 

crezând că se ridică 


stră-vechiile vămi de suflet 
urcau strâmbat-amarul zâmbet 
prin generaţii robitele tristeţi 
copiii bătrânei sortiri 

născuţi sub cortul amurgurilor 


prea-i linişte pustietoare 
şi plouă cu atâţia spini 
că sângerează lutul în istorii 


strămoşul sânge albastru 
o aură de duh 
doar celui care fuge din singurătate 


ca dimineţile-n april 
privind la zâmbetu-nfloririi 

Drum 
Punctul întrebării în care te-am iubit... 


scrie pe boltă ecoul aşteptat în aşteptări 
înnumărând furtuni de depărtare 
cenuşă risipită-n vechiul gând 


se stinge steaua nopții regină 
fiorul dezamăgirii mânia zeilor 
faraonii dau tribut incantaţiile 
iluzii de lumină rotesc 
umbrele piramidelor rostesc 
lumină... 


gândul zideşte-ntrebări 

din răni cresc muguri de foc 
sângele meu 

arde vestale în templul sacru 
prin neclintire statuii feline 

Raiul uitat 


Fraze plantate prin rădăcinini obscure 
himera doarme subt un clopot 
trecutul scoate cioburi de statui 


fantezie rebelă luminând dansatoarea 
ciocârlii în cântec aştern iarba pământ 
uitări zidesc sufletul zilei de mâine 
dorinţi se călesc peste fulger 

galopul înnoadă înţelegeri pe inimi 


vinde cămaşa miresei 


în jocul de zaruri 
pe-un şarpe de-argint 

Zenit 


Albastră vrajă înspre valuri 
urechea scoicii taina mării 
trecută prin şoaptele îndepărtării 
câmpia nisipului 

netezire de paşi depărtaţi 


privirea soarelui tomnatec 
îmbrăţişată-n vorba pietrei 
vise-au vestejit în catarge 
cupidon scapă arc din săgeți 
regăsind ecoul verii 

iluzii înmărmurite 

leagănă sânul depărtării 
înspre o altă vară 

din zenitul nepăsării 

Şoimi 


Însângerată armură de-asfinţit 
cerne-n castanii trişti 
frunze îndoliate 

pierdute supreme cântări 
fruct curtezan surâde 
profanării temutei foame 
drumul armoniei 

neştiut pierdut în aripi 
sobrietatea tăcerii 
împrăştie nori de vise 
călător triunghiul negru 
desparte orizont de cer 


saltul de aripi 

taie suflarea de-aproape 
arşița incoloră 

despică bolta depărtărilor 
din tăriile naltului 

răzbat strigăte de şoim 
cânt îngheţat 

pe aripi de vedenii 

Cuceritor 


Vulturul respiră aerul 

apoi începe cerul 

curcubeu peste templul zării 
acoperă-n țipăt fluierul 

cântec tainic 

taie lumini în fulgerul ochiului 
vânturi reci în gheară 

suspinul foamei din cuib 


măreţia vulturului încântă 
sufletul trist şi obosit 


respiră aerul 
apoi începe cerul 

Ivirea 


Viaţă risipită-n flăcări 

sângele ierburilor doarme 

sub putezirea frunzelor 
du-su-s-au luminii să ne-ntoarne 


stejari în crângurile morţii 
ochi pietre de moară macină 
imaginarul puls al prăpădului 


şi atunci 

moartea înverzirii 
respira nume de frunze 
fructe flori 


încolţiseră-n jar 
priveau prin scântei 
mereu schimbătoare 
şi paseri zvâcneau 
spre departe departe 
să cânte prelung 
uitarea... 

Hibernalitate 


Aşteptări tăceri mările sângelui 
săgeata de graţii ţinteşte verde mort 
călătorind visul pe maluri de cenuşă 
filonul şarpe de aur târăşte spre suiş 
scobeşte-adânc în miez de diamant 
ruinele iubirii ascunse-s 

sub zăpezi fără cruce 

Picturi 


Târziu pictură toamnă 

zgomot rătăcire îmbrăţişări 

foşnirea crengii uscate 

o vorbă ştiută doar de ea 

zidiri de arbori înfruntă zidul tainei 
inima codrului tânguie plecările mierlei 


glasul rătăcirii sinelui 
deschide rânduirea liniştii 


înalte respirări ale frumuseţii 
murmură-n plete curgătoare 

noaptea ielelor 

strigăt sângeriu pe portativul pulsului 
vântul stoarce esenţa anotimpurilor 
aşteptând bruma 


codrul farmakon 
în braţe îşi strânge forma 


aroma 

Hronicul pustiului 


Respiraţiile penumbrei 
uşoară vecinătatea treziei 
sânul zilei tremurânde 
trăiri zgomotoase 


zâmbet îngeresc de copil 
adormit în munţi de fân 
braţe nevăzute-i aşteaptă 
deşteptarea 


căderea soarelui 
pierde-n pulberea luminii 
cristalul dungilor de raze 


compas şi echer clădesc 

forma uriaşei îmbătrâniri 

siluete palate mişcătoare nisipuri 
piramide tumbale trepte în soare 
carcasele osuarelor forme cenuşii 

năluci uriaşe pe cadranul boltit adormind 

pământul ars arată chipul Cleopatrei 
grămezi de aur vând clipa ferice 


ritualul frumuseţii 
întoarce hronicul pustiului 


plătind cămilarului 
zece țechini 

Sete şi pustiu 


O crăpătură în Tofet 

suicid aplauze ţipătoare 
se-ntrec în urletul lui Saturn 
devorându-şi fiii 


pe-ntunecată smoală 
lunecânde două pietre 
izvorul clar prinde lumea 
înlăuntrul nămolurilor 
filon de aur în putreziciune 


moartea fântânii e setea gutuii 
flori vestejite scriu pe ghizd 
asfințitul speranței 


uscați ochi trecătorului 


apropie eşafodul: 
ciutura încremenită-n vremi 

Răsplata pustiului 


Piramide arse nisip 

cioburi de zei împietriţi eroi 

n-ar trece de-un os hioid 

Achile arde-n vânt vulnerabil 
beţiile vinurilor de nisipuri 

visând la prima-i dintre şapte vieţi 
când medita acasă-n burta stâncii 
gerul arsurii în călduri maternale 
atomi fecundează ideologii 

rotiţi în pântecele faraonii 

până la margini orizontale 

stafii îmbălsămate-n orgii 

până la marginea mea de nisip 
până la marginea mea de-asfinţit 
pornirile mor pe-aiureală dospite 
gheaţa uitării căleşte arterele mâine 
Adam roade oase albastre 
mocneşte lavă topită-n coastă 

din cenuşi risipite 


răsplată nimicului 
mereu înzecit 

Nimic pe întunerec 


Despart o lume nouă de nimic 
am îngropat fereastră-n aripe de îngeri 


ah! n-aţi ştiut a mă iubi! 


a înnoptat un înger sub cerul gol de-albastru 
pe gânduri şi inimi 

voinţa-i curcubeu 

în vene zboară ageră clipita 

oceanu-i tunet clopot peste lumi 

spirala trăsnet punct de formă pură 

lumină despicatele fâşii 

drumul pierdut se taie 

în cornul lunii 


sloboade frâul 
urc gânduri spre nimic 

Tu vânt 


când cald o adiere blândă 
răcoritor când însetaţi te cheamă 
când un vârtej pe creangă la furat 
alt-dată eşti turbat 

mocneşti furtuni 


nu te-a sleit mâhnirea de copil 
surpata-i universul lui de visuri 
nici amarul gând de marinar 

c-ai rătăcit scrisorile-n răspunsuri 


e noaptea în care ai muşcat amnarul 
şi viața focului urcat-o-ai pe-acoperiş 
pe-obrazul ochiului scris-ai deznădejdea 


nebunule 
te-au despicat doar stânci 
oprind cu talpa lor furia-ţi oarbă 


răsunetul adună-n raze amarul 
smoală-otravă sorbe-o 

mori 

făr de suflet culcatu-te-ai 

sub grinzi de valuri 

Prea timpuriul 


a-ngheţat şi steaua 
frig nu se-arătase 


stemă ce arde carnea iubirii 
înfiorată-n dor 

zidit în veac de friguri 
iubirile străpung 

arătarea gerului 


zorii scrâşnesc omătu-n tălpi 

mijita ninsore licără-n podoabe 
ghirlande rătăcite-n frunze moarte 
petale-ngheţate aştern văl mormântiu 
trandafiriilor ce-au răsărit de ieri 
dansati în faldul în miasma 

aprilului astăzi netrezit 


sub roba cenuşie 


sub somnul iederii 
sub ziduri şi zidiri 

Fără surâs 


De necântat floraru-ndoliat 

suflarea graiului i-a vestejit 

în imnul primăverii fără muguri 
zenitul desfătării mărturisea plecarea 
des-facerea sfârşeşte-n zi de primăvară 
căderea soarelui — încoronarea devenirii 
a-mpăcat rostirile sfârşirii 

şi atârnarea gerului în crengi 

rupe închide frumuseţea 

la poarta de intrare 

a frigului 


presimt răsuflări logodnele naturii 
preafăgăduitoarea revenire infidelă 
desăvârşită-i vremea de îngheţ 
grabgnică vestejirea roadei floarei 
miracol înlănțuit de nefiresc 
revine-nlăuntrul cercului fiirii 
mila căldurii cerută-i în van 
carnalul primăverii-a risipit 
sămânţa-n vestejiri 

împovărate nopţi de brume 
jinduiesc în aşteptare 

la tinereţile din zile 

Îndoieli 


Pasăre neagră lunecând luna 

inimi aprinse pradă îndoielii 

suirea sufletului afundat 

în hotarul norilor se leagănă 

cifrată scrisoarea luminii 

în brațele vălului străveziu 

zeițe mirese ademenesc visătorii 
vraja întrece noaptea codrului negru 
cu noaptea-n cap cerşesc prin frunze 
lumina împletindu-şi verzile iederi 


mai pâlpâie făclia torței aplecate 
de-o altă îndoială zâmbesc 


meri în floare... 
privighetori în aur... 

Omul-pasăre 


Tremurătoare pradă a visării 
zbor-nalt 
umbrar speranţei 


cânturi 


om-pasăre 

zâmbet cuvânt de dor 
îmbrăcând straiul soarelui 

pe aripi se topesc note-silabe 
împreunând pulsul gândurilor 


ploile chemate 


vorba mamei 

ea născându-ne vorba 
revarsă-n simţiri înflorite 
pe-un lac de trăiri 


rostesc în ascuţişuri pure 
netemătoare însuflețite 
înnobilează 

aripa iubirii 

Iubirile se fac un lac 


înspre mine-ai păşit pe ape 

izvor în care-ai înotat sub apa mării 
tălpile plesnesc plăcera nisipului 
dorinţa-i ca o pânză pe apă 

peste deal o pajişte iubirii 


naufragiaţi pe paiul de salvare 
se-aruncă banul aur dintre noi 

fără dorinţă de câştig 

scânteieri răzlețe în aer 

imprevizibil desăvârşit armonios 
orizont pierit în bătaia apusului 

regina nopţii împărăţeşte 

tremolul parfumurilor 

transparenţă inefabilă a petalelor oarbe 
rece-i frica pângăririi prin timp 


înfăţişarea profetică a nopţii 
scânteiază-n catapeteasma bolţii 
încă respiră în vis 

emanaţia vieţii 

Natura 


infirmă păgânătatea privind spre cer 
a-mpreunat crengi cu degete de frunze 
de-ar fi acesta altarul iubirilor ascunse 
şi zeii i-ar chema-n cetate 

sub pletele răchitei 

şopteşte râu-n strălucirea pietrei 

în arc de cerc înalţă cupidon 

paharul năluciri-i plin 

urcuşul răsăritului opresc 

miresmelor pe braţe 


adoarme pacea-n roua de săruturi 
de-ar vrea Apolo să reverse-n lume 
tinerețea-i regină 

şi duhul rege-al poeziei 

mlădiate-n sclipirea sălciilor 

raiul ar fi mai mult 

în oglinzi convexe 

descriind frânturi palide 

închise-n cercurile apei 


70 


ca ochii tăi verzi sângerează 

un cosmos 

uimitor infinit sferic 

iluzii optice clădesc umbre 
amintirile cerşesc memoriei zeilor 
evul dorinţei-regină 

cea care-a-mpărăţit noaptea. 

Dans 


Răsunet într-un dans barbar 
ritmul etern chemând altă chemare 
veanea o rochie înmiresmată 


visul a-mpletit un simplu ritual 
dansarea... sufletul peste hotar 
în suflet 

înluminare de nuntă mută. 


Amintirea şi ziua pierdută 
imaginea descumpănirii 
moşeşte metafore 

cum veacul clipei 

naşte visarea 


cum mor iubiri 
venite din priviri 
săltate de săruturi 


tăcerilor căzânde 


beznă, chin, nemărturisire 


72 


să fiu Doamne dans 

să-mi cânt iubirea pe neauzite 
în noaptea fluierată de greieri 
de nu... 


aruncă-mă-n albastru 


arată-mi delfini 

Luciul Veneţiei 


Timpul gălbui roade cristal pe oglinzi 
bijutierul a-mpreunat două lacrimi de-argint 
Veneţia lunecă-n unduiri 

gondole-n nuanţe chihlimbar 

crapă-n ţăndări luciul Veneţiei 

din lavă cresc făpturi 

ivite-n razele lunii 

bijuterie vicleană 

Zâna Morgana 


ochi-smarald al iluziilor 
primăvara obrazului încadrată-n 
efluvii de bucle 

brodează linii negre pe sânul gol 


fermecători colibri pe sfârcuri 

braţele gondolierului tresar 

floarea frumuseţii femeii înțeapă sufletul 
în ghimpii ironiei surâd 

ochii furaţi vrăjitorului Merlin 

Podul miresei 


Pragul bolţii înfloreşte-mbăiat 

în albia nopţii între somn şi stele 
veghează ape fierbinţind raze selenare 
trosnind jarul ascunselor flori 
chihlimbariul lunii 


pe roiuri de lumini 

candelabre antice 

în penumbra arcadei bolţii 
muza lirelor îndeamnă spre ode 
pe drumul regalei linişti 
mireasa lebădă 


sonorul verighetei lunecă 
-n cupa plină-ochi 
prietenia aprinde cuvinte 
profetic serafim — Amor 
inima bate sfiala infinitului 


nici roua nu mai mişcă 
în Raiu-ncremenit 


coboară podul mişcător 


Iubire! 

Trecut 


Spălaseră ploile uitării 

atomii amintirilor risipiţi 
gândul străbate cât mai îndărăt 
poate spre acolo unde-am rămas 
nu de visări ci de uitare 

prinşi de păianjeni uriaşi 


imaginaţia sugrumă verbul a iubi 
fulgerul luminează de departe 
sfârşitul metaforei 

în urmă... 

întunericul nedumeririi 


înotăm pe valul anilor 
în furtuna de pronume 
doar noi doi am rămas 
strânşi de un nor 

Inspiraţiei 


Inflorise indiferența obişnuită 
în cutele grandiosului masiv 
tăind aerul albastru sever 


zi-noapte noapte-zi 


ne-oglindeam în tăceri 

în nudul pereţilor stâncii 

ridat numai de sclipiri lunecate 
inelului nuntirii 


înăbuşe îndrăzneala destăinuirii 
povestea nu-i mai frumoasă 
ca apusu-n pojarul spumei de valuri 


apa fără poveste 
loc al întristărilor 
marea fără eroi 
singurătate 

viața fără noi 
cine ştie... 


corăbii-sicrie cu amintiri 
purtând prin porturi tristeţea 

alungă întâmpină umbre stafii 


cu popasu-n suflet marinari 
surați ai galerei sclavi călători 
culcați în umbra cârmei 
apleacă vremea 

înspre arcul stâncii 

în pletele valului alb 


amurgul nunţii noastre 
urcă-n ceruri 

La trei ierarhi 


Oglindă ştearsă a apusului 
între ridurile nopţii 

între jertfă şi euharistie 
turla zid al credinţei 

duhul fereastră a bolţii 
noaptea mâncată de greieri 
prin geana cântului isihasm 
tânjeşte răspunsul inimii de linişti 
în freamătul căinţei 

fecioria credinței 

pe muzici sortite fericirii 

în coroane de aştri 

în cuiburi de note 

de zile 

de vântul veacului 

de singurătate 

Proiecţie 


Cristalul oglinzii 
reflectând urâțenia 

în murmurul cioburilor 
parc-ar fi rănită prin suflet 


frază erotică 

diamantul ce despică 
portretul femeii 

fără riduri în voce 

fâşia ramei cade panglică 

pe umbrele obrazului 

ochiul sângerând felinar 
sapă-n malul orbitei de gheaţă 
clopotul cunună bolta nopţii 


viaţa luminii 
trăieşte moartea 
nesfârşitei adâncimi 


viaţa focului 


trăieşte moartea ramurii 
ce cântă numele frunzelor 

viaţa formelor trăieşte 
moartea umbrelor 


pasul zbaterilor inimii 
porneşte pustietate 

Ploua cu soare 


Ritual al iubirii 

doamnă stingheră 

în adormită veghe 

luminând înălţarea 

trandafiriu ţi-a sângerat călcâiul 
un ghimpe ne-o povesti visarea 


ŞI vai... 

sub ochii tăi cum naşte dorul 

pe piatră pe frunze pe ape pe aer 
pe trup arcuit culcat peste marmuri 
voal străveziu ţine umbra 
braţele goale 

sânul deplin 

razele scriu atent 

gravor în fildeş 

picuri înfioraţi luminii 

boarea caldă 

zvântată de gânduri 

rouă trandafirie 

pe umerii obrajilor 

urcă lumini de graţii 

un zâmbet - enigmă 

daltă pe luciul marmurii 


82 


nu străbate orice-ntunecime 
ŞI vai... 

numai nebunul 

privind-o 

n-ar mai vrea iubirea... 


să spună 
că piatra nu-i duioasă 

Moartea bulgărelui de zăpadă 


Aruncat prin genune de vulcan 
curgere fără liman 

castă obscenitate 

nu murea nu trăia 

reexistenţă singurătate 


dimineaţa bulgărelui 
fraged ca un măr tomnatic 
oglindă de gheţuri obraji 
lunecă parfumul flăcării 


oglinzi deformate 
flori de gheaţă-au plecat spre... 
ştie Domnul ce dumirire 


până la altă adâncime-a tristeţii 

ce gheața n-a cunoscut-o vreodată 
speranţa târăşte secundele 
orologiului în cutia Pandorei 


84 


Un alt om de zăpadă 


Ochi de cărbuni aprinşi în tigva goală 
cocoaşă pe urma gâtului 

stafie clădită 

din joaca sferelor de gheaţă 

lumina stâlpului asudă ţeasta 

un strop de suflet n-ar trecea 

umeri plecaţi sfărâmă clipe 

în colţi gălbui şi-n buze negre 


suflare ce-ai rămas în gheţi şi-n plumb 
zadarnic ceri zilei ce a uitat în noapte 
zăpada-i mucegai şi flori de pietre 

şi susur clipocit în bălți mâloase 

şi lilieci bezmetici zăpezilor chemaţi 
ca visătoare fulguiri de doliu 

şi ornament pe oase flori şi cremeni 
turbarea vântului loveşte-n noapte 
lumini-galopul ne-ninsorii 


avalanşă viaţă 
starea pe loc 

Calul de foc 


Se-alege-un singur nechezat la starturi 
coama pipăie aripa vântului 

şiroaie de spume ţintesc admirarea 
freamătul clipei dansează-n glezne 


e dornic lornionul 

să-i prindă chipu-n ramă 
se-ntrec în licitaţii 
vânzători de preţuri 
cum zornăie arginţii 

pe frâul de mătăsuri 


acolo unde calcă 

e aur în pariuri 
secundele în zar clipesc 
cabrate peste salturi 
nobleţea-i mantie regală 
copita-şi scpără ura 

pe veşnicia robiei. 

Ochiul din foc 


Ochi lucind pândesc în crucea cerului 
câmp flori şi cenuşi 

săgeți de lumini descriu cercuri 
concentrice pe umerii răniților 
soldatul strigă în mască: 

„să mai ajung la nunta mea 

un sentiment pentru un cal...” 

o tigvă alături şopteşte amar: 


„pe nechezatul mamei... 
am fost cal...” 


dar necuratul-spadă un zeu al răzbunării 
mi-a-mpodobit sfârşitul în coamă şi copită 


că nici de cer nici de pământ nu-s azi 
nici de-aur nu-s dar nici de frunză 
misteru-mi luminează-un gând 
mireasă-mi e apa ce visul mi-l adapă 
şi-i hrană a câmpului fără hotar 

pe oase înflorinde 


ce nu mai ştiu nici ochi nici salt 
ce nu mai au nici nechezat nici "nalt... 


nici tu... 
pleacă acum încalecă pe timp 
sfioasă lumină în drum la răscruce 


ducând prin labirintul iertării 
mereu la început de înserare 

Singurând 


Amprentele toamnei 
stejarul singurând 

singurul el singurul care 
nu-şi ştie zenitul 

singur el poate să-ntoarcă 
lumea moartă în cea vie 
nefericirea să mai aibă-un nume 
când sentimentul îl dezleagă 
singuratic arbore al suflării 
agăţat de paştele toamnei 
aplecat spre galbenă iarba ei 
terminând ultima cină 


ţărâna încă respiră 
arsă-n uleiul miezului nopţii 


toamnă 

doamnă decepţie iluzie 

mai ezită ceva din secundă 

pe drumul vânătorilor de frunze 

machiavelism sălbatec 
orchestra nebună din 
olandezul zburător 
zburând până la capăt 

Lumina 


Atomii răsfiraţi la azimutul zilei 
roua sperie nedumeririle 

tăiatul din cer aşteptat nadir 
suflare nu-i pe ziua venirii 
decât o ploaie stol 

cânt privighetori fecioare suple 
înaltul ridică lumina-n culoare 


cântu-a animat în dulcele mierii 
ulmii doinesc sfânta bucurie 

pe capăt de lume 

palatul verdelui codru 


e-atâta miracol în soare 


că vindecă-ntr-un surâs 
şi ochii prind să doară 

Aşteptare 


La clipitul zorului 

troian de cer căzut peste zare 
roşiatică flamură pe orizont 
unde te ridici să luminezi? 


vino, lumină 

dar vino-mpreună 
cu caldul cu cântul 
cât verdele-mi bate 
-n crengile aorte 
cât frunza-şi pune 
pecetea de umbră 
în clipa realului 

de feminitate 


şi bate-mi în fructul 
necopt al doririi 
şi-n dorul fără durere 
vino ! 
dar vino 
doar tu... 

fericire ? 

Frământări 


Crispat de netihnă 

timpul se-mplină 

şi-i gol 

când şi-a-mplinit odihna 

apa trudită-i mereu în schimbare 
la stânca tihnită cioplind alte chipuri 
şi focul flămând vindecă răni 
ce-astupă gurile în visuri de iad 
giganţi de cenuşi nasc din lavă 
şi aeru-n goluri respiră impurul 
înghite miasme bolnave 


umbra bătrâneţii 
îmbracă umbra poeziei 


când graţia-şi priveşte 
intrarea în moarte 

